Na podlagi prvega odstavka 34. člena in tretjega odstavka 64. člena Zakona o zdravstveni dejavnosti (Uradni list RS, št. 23/05 – uradno prečiščeno besedilo, 15/08 – ZPacP, 23/08, 58/08 – ZZdrS-E, 77/08 – ZDZdr, 40/12 – ZUJF, 14/13, 88/16 – ZdZPZD, 64/17, 1/19 – odl. US, 73/19, 82/20, 152/20 – ZZUOOP, 203/20 – ZIUPOPDVE, 112/21 – ZNUPZ, 196/21 – ZDOsk, 100/22 – ZNUZSZS, 132/22 – odl. US, 141/22 – ZNUNBZ, 14/23 – odl. US, 84/23 – ZDOsk-1, 102/24 – ZZKZ, 32/25 in 112/25 – odl. US) minister za zdravje izdaja

Pravilnik o dopolnitvah Pravilnika o pripravništvu in strokovnih izpitih zdravstvenih delavcev in zdravstvenih sodelavcev na področju zdravstvene dejavnosti
1. člen

	(1) V Pravilniku o pripravništvu in strokovnih izpitih zdravstvenih delavcev in zdravstvenih sodelavcev na področju zdravstvene dejavnosti (Uradni list RS, št. 76/22, 58/23, 97/23, 88/24, 40/25 – ZPPKZD in 20/26) se v Prilogi 3 v II. poglavju naslov 2. točke spremeni tako, da se glasi: »Specialni in rehabilitacijski pedagog v zdravstveni dejavnosti«.

	(2) Za 24. točko se doda nova 25. točka, ki se glasi:

»25. psihoterapevt/psihoterapevtka 

Strokovne vsebine poklicnega področja psihoterapevta obsegajo:
· temeljna znanja za razumevanje psihoterapevtskega procesa (temeljne teorije psihološkega razvoja in teorije osebnosti kot podlaga za razumevanje psihoterapevtskega procesa, osnovne teorije psihoterapije ter osnovno poznavanje dovoljenih psihoterapevtskih pristopov in njihovih skupnih strokovnih načel ter izhodišč, osnovna znanja s področja psihopatologije s poudarkom na prepoznavanju težjih duševnih motenj, osnovna diferencialna presoja uporabnikove problematike v podporo psihoterapevtskemu procesu, poznavanje diagnostičnih okvirjev, potrebnih za razumevanje psihoterapevtskega procesa in strokovno presojo uporabnikove problematike, ter prepoznavanje stanj, ki presegajo kompetence psihoterapevta);
· psihoterapevtski proces (vzpostavljanje, vzdrževanje in zaključevanje psihoterapevtskega procesa, oblikovanje terapevtskega dogovora, oblikovanje, spremljanje in evalvacija ciljev psihoterapevtske obravnave, osnovna formulacija psihoterapevtskega primera kot podlaga za načrtovanje obravnave ter pomen ustreznega dokumentiranja psihoterapevtskega procesa za zagotavljanje kontinuitete in kakovosti obravnave);
· skupne dejavnike spremembe (poznavanje skupnih dejavnikov, ki prispevajo k učinkovitosti psihoterapevtske obravnave: terapevtska aliansa, empatija in sočutje, kongruentnost, avtentičnost, dogovor o ciljih in nalogah, terapevtska odzivnost, uporabnikovi viri in njegovo vključevanje v psihoterapevtski proces);
· poklicno etiko in profesionalno odgovornost (temeljna etična načela psihoterapevtskega dela, profesionalna odgovornost psihoterapevta, terapevtske meje, prepoznavanje meja lastnih kompetenc ter pomen supervizije, reflektivne prakse in stalnega strokovnega razvoja pri zagotavljanju kakovostnega, etičnega in varnega psihoterapevtskega dela);
· strokovno presojo in varnost uporabnika (prepoznavanje okoliščin, ki lahko predstavljajo tveganje za uporabnika ali zahtevajo nujno, drugačno oziroma dodatno strokovno obravnavo, zlasti samomorilna ogroženost, nasilje in zlorabe, strokovna presoja potrebe po vključitvi drugih strokovnjakov oziroma služb, poznavanje poti napotitve ter sodelovanje v interdisciplinarni obravnavi uporabnika);
· spremljanje in zagotavljanje kakovosti psihoterapevtskega dela (osnovno razumevanje raziskovalnega dela v psihoterapiji, pomen na dokazih temelječe psihoterapevtske prakse, kritično vrednotenje raziskovalnih in strokovnih spoznanj za razvoj psihoterapevtske dejavnosti ter pomen spremljanja in zagotavljanja kakovosti psihoterapevtskega dela).«.

KONČNA DOLOČBA

2. člen

	Ta pravilnik začne veljati petnajsti dan po objavi v Uradnem listu Republike Slovenije, uporabljati pa se začne 19. 4. 2027.

